GEL มั่นใจโกยรายได้ปีนี้ราว 1.8 – 2 พันลบ. ตามเป้า
GEL มั่นใจรายได้ปีนี้โตตามเป้าราว 1.8 - 2 พันลบ. ปัจจุบันตุน Backlog แล้ว 1.8 พันลบ. คาดทยอยรับรู้ปีนี้ 60%
17 ส.ค. 2559

นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า มั่นใจว่ารายได้ปีนี้จะอยู่ที่ 1,800 – 2,000 ล้านบาท ตามเป้าหมายที่วางไว้ โดยปัจจุบันมีงานในมือ (Backlog) จำนวน 1,800 ล้านบาท ซึ่งคาดว่าจะทยอยรับรู้รายได้ปีนี้ราว 60%
ส่วนที่เหลือจะทยอยรับรู้รายได้ในปีหน้า โดยบริษัทฯ ยังคงมุ่งเน้นการเติบโตของธุรกิจด้วยการขยายกำลังการผลิต เพื่อตอบสนองความต้องการของลูกค้า และสร้างโอกาสในการขยายฐานลูกค้าเพิ่มมากขึ้น
สำหรับผลการดำเนินงานของบริษัทฯและบริษัทย่อยในงวด 6 เดือนแรกของปีนี้  มีผลกำไรสุทธิ 83.19 ล้านบาท เพิ่มขึ้น 362.68% เมื่อเทียบกับงวดเดียวกันของปีก่อนมีผลกำไรสุทธิ 17.98 ล้านบาท และมีรายได้จากการขายรวม 731.44 ล้านบาท ลดลงจากไตรมาสเดียวกันของปีก่อน จำนวน 527.92 ล้านบาท
เนื่องจากในไตรมาส 2/2558 ในงบการเงินรวมได้บันทึกรายได้จากการขายในบริษัทย่อยที่ตัดจำหน่ายเงินลงทุนเมื่อวันที่ 21 กันยายน 2558 เป็นจำนวน 535.55 ล้านบาท ทำให้รายได้จากการขายลดลงทั้งจำนวนในไตรมาสนี้ แต่อย่างไรก็ตาม  ในช่วงดังกล่าวบริษัทฯมีการส่งมอบงานผลิตภัณฑ์คอนกรีตสำเร็จรูปเพิ่มขึ้น ส่งผลทำให้รายได้จากการขายในบริษัทฯเพิ่มขึ้นจำนวน 7.63 ล้านบาท
ขณะที่ผลการดำเนินงานของบริษัทฯและบริษัทย่อย สำหรับไตรมาส 2/2559 งบการเงินรวมมีผลกำไรสุทธิ 24.48 ล้านบาท เมื่อเปรียบเทียบกับงวดเดียวกันของปีก่อนมีผลกำไรสุทธิ 17.98 ล้าน เพิ่มขึ้น 6.5 ล้านบาท หรือเพิ่มขึ้น 36.15%
ทั้งนี้ บริษัทและบริษัทย่อยมีรายได้จากการขายรวม 374.08 ล้านบาท ลดลงจากไตรมาสเดียวกัน ของปีก่อน จำนวน 195.43 ล้านบาท เนื่องจากในไตรมาส 2/2558 ในงบการเงินรวมได้บันทึกรายได้จากการขายในบริษัทย่อย ที่ตัดจำหน่ายเงินลงทุนเมื่อวันที่ 21 กันยายน 2558 เป็นจำนวน 238 ล้านบาท
ทำให้รายได้จากการขายลดลงทั้งจำนวนในไตรมาสนี้ แต่อย่างไรก็ตาม ในไตรมาสนี้บริษัทมีการส่งมอบงานผลิตภัณฑ์คอนกรีตสำเร็จรูปเพิ่มขึ้น ส่งผลทำให้รายได้จากการขายในบริษัทฯ เพิ่มขึ้นจำนวน 42.58 ล้านบาท เมื่อเทียบกับไตรมาส 2/2558
          